[bookmark: _Hlk530558494]Dadansoddiad beirniadol o’r berthynas rhwng gwybodaeth pwnc athro a dysgu ac addysgu effeithiol yn yr ysgol gynradd
Cyflwyniad
Allweddol yw gwybodaeth pwnc athro o fewn yr ysgol gynradd. Ystyrir hyn hyd yn oed yn bwysicach nag yr hyn o fewn addysg uwchradd oblegid. Y rheswm am hyn yw gan fod athrawon cynradd yn dysgu amrywiaeth o bynciau nid ffocysu ar un yn bennaf fel gwna athrawon uwchradd. Er hyn, mae gofynion gwybodaeth pwnc yn fwy dwfn a heriol yn yr ysgol uwchradd (Cremin & Arthur, 2014). Bydd yr aseiniad yn ystyried y llenyddiaeth a thrafod hanfod gwybodaeth pwnc yn gyffredinol a pha ffactorau sydd yn bwysig o fewn gwybodaeth pwnc athrawon. Nesaf, trafodir profiad personol a phrofiad addysgu proffesiynol (PAP) rhan 1 o fewn ysgol yn Ne Orllewin Cymru yn nosbarth blwyddyn un. Dosbarth â dau blentyn ar hugain o fewn y dosbarth ac un cynorthwyydd oedd sail y profiad cynnar hwn. Rhannwyd y disgyblion i bedwar gwahanol grŵp o fewn y dosbarth yn ôl eu gallu, gydag un grŵp mwy abl a thalentog, dau grŵp galluog ac un grŵp yn llai galluog. Daw tua 30% o ddisgyblion o gartrefi lle siaredir Cymraeg. Ychydig iawn o ddisgyblion sy’n dod o gefndiroedd ethnig lleiafrifol. Tua 10% o’r disgyblion sydd yn deilwng i dderbyn prydau ysgol am ddim, ffigwr sy’n sylweddol is na chyfartaleddau Cymru.  Mae oddeutu 14% o ddisgyblion ag anghenion dysgu ychwanegol (ADY) (Estyn, 2017). Hefyd, trafodir gwybodaeth pwnc personol yn seiliedig ar fy mhrofiad PAP ac yn cysylltu â’r llenyddiaeth. Yn olaf, trafodir pwyntiau allweddol o fewn yr aseiniad gan ddod i gasgliad am arwyddocâd gwybodaeth pwnc o fewn yr ysgol gynradd.

Ystyried y llenyddiaeth
Dywed Coe et al., (2014) ei bod yn hollol bwysig i gael gwybodaeth pwnc da yn cynnwys addysgeg yn y pynciau a addysgir. Pan ddirywir gwybodaeth pwnc athrawon i lefel sylweddol gall hyn effeithio ar ddysgu’r disgyblion mewn dosbarth. Yn ogystal ag athrawon yn meddu ar wybodaeth pwnc da, allweddol yw iddynt wybod sut y mae plant yn dysgu’n fwy effeithiol a dulliau sy’n eu cymell a’u cefnogi. Cefnoga dystiolaeth y cynhwysiant o wybodaeth pwnc yn gryf, yn enwedig pynciau fel mathemateg, gwyddoniaeth ac iaith (Coe et al., 2014).
Y person cyntaf i drafod gwybodaeth pwnc athro oedd Shulman (1987). Trafoda ‘sylfaen gwybodaeth’ ar gyfer addysgu. Yr elfennau o fewn yr uned sylfaen yw’r wybodaeth am y cynnwys, gwybodaeth gyffredinol am addysgeg, gwybodaeth gwricwlaidd, gwybodaeth am ddysgwyr a’u nodweddion, gwybodaeth am gyd-destunau addysgiadol ac amcanion a gwybodaeth am gynnwys pedagogaidd. Noda Shulman (1987) yr elfen o ddiddordeb arbennig ganddo megis gwybodaeth am gynnwys pedagogaidd ar gyfer addysgu. Y rheswm am hyn yw oherwydd ei bod yn cynrychioli’r gymysgedd o gynnwys a phedagogaidd mewn deallusrwydd o sut mae pynciau, problemau a materion wedi’u trefnu ac addasu ar gyfer testunau amrywiol a gallu'r dysgwyr. Dyma’r categori sy'n debygol o wahaniaethu rhwng dealltwriaeth athro o gynnwys (Shulman, 1987).
Cred Hattie (2012) bod creu naws dda o fewn ystafell ddosbarth yn bwysig iawn oherwydd mae’n cynhyrchu awyrgylch sydd yn gwneud y plant i deimlo’n gyffyrddus wrth ddysgu. Wrth i blant wneud camgymeriadau o fewn y dosbarth mae’n bwysig iawn eu bod nhw’n gwybod fod hyn yn iawn a bod pawb yn gwneud camgymeriadau ar adegau a dyna sut rydyn ni’n dysgu. Un o’r rhesymau pennaf nad yw plant yn hoffi gwneud camgymeriadau o fewn yr ystafell ddosbarth yw ymateb cyfoedion o fewn y dosbarth gan eu bod nhw’n gallu bod yn greulon gan watwar atebion gwallus (Hattie, 2012). Dywed Stronge (2018) fod cyfathrebu effeithiol o fewn dosbarth yn bwysig iawn i hybu awyrgylch da. Esboniwyd bod hi’n bwysig fod athrawon yn gallu cyfathrebu yn effeithiol gyda’r plant ond hefyd bod y plant yn gallu cyfathrebu gyda’u cyfoedion yn yr un modd. Bydd hyn yn maethu’r cyfle am drafodaethau agored a datblygu perthnasau positif o fewn y dosbarth (Stronge, 2018).
Amlyga Coe et al., (2014) fod rheolaeth dosbarth yn ffactor pwysig a bod athrawon yn gallu rheoli ymddygiad y dosbarth gyda rheolau clir a chyson. Dylai rheolau yn y dosbarth fod yno i sicrhau fod dysgu yn digwydd. Dylai athrawon wneud defnydd effeithiol o amser addysgu er mwyn ehangu dysgu da (Coe et al., 2014). Cytuna Plevin (2016) fod angen i athrawon fod yn gyson wrth reoli’r dosbarth fel bod plant yn deall mai’r un rheolau sydd i bawb a bod pob plentyn yn cael eu trin yn gyfartal. Ymhellach, amlyga Grigg (2010) ymchwil arwyddocaol mewn perthynas â blaen gynllunio oherwydd ei bod yn allwedd i lwyddo cael effaith ar ymddygiad da o fewn dosbarth. Drwy sicrhau bod adnoddau yn ysgogol a bod pob gweithgaredd wedi’i greu chan ystyried gallu’r plant. Mae’n fwy tebygol fod plant yn mynd i wrando trwy gydol y wers wrth sicrhau’r agweddau yma (Grigg, 2010).
Ffactor sydd yn gysylltiedig â deall ymddygiad yw meddwl am beth sydd yn ysgogi plant. Pwysleisir y persbectif ymddygiadol yn bwysigrwydd o ddeall beth sydd yn ysgogi’r plant o fewn y dosbarth. Y peth fwyaf poblogaidd sydd yn ysgogi plant yw gwobrau fel sticeri, sêr a dewis o weithgareddau. Edrychwyd ar bwysigrwydd  adeiladu hunan-barch a’r angen i blant  lwyddo (Grigg, 2010). Damcaniaeth arall sydd yn gysylltiedig ag ysgogi yw’r hierarchaeth anghenion Maslow. Mae yna wahanol anghenion i gyrraedd o fewn yr hierarchaeth yn cynnwys y gwaelod sef ffisiolegol gan weithio i’r brig sef y lefel hunan sylweddoli. Mae ysgogi yn perthyn i’r lefel hunan sylweddoli.  Felly amlygir pa mor galed yw hi i blant gyrraedd y lefel yma wrth ddechrau o’r gwaelod a gweithio i fyny i’r lefelau uwch. Gall disgyblion deimlo’n llwyddiannus wrth dderbyn gwobr neu ddewis tasgau neu weithgareddau (McGuire, 2012).
Elfennau pwysig wrth addysgu yw bod athrawon yn gallu datrys problemau, bod yn hyblyg ac yn gallu addasu yn fyrfyfyr. Dylid monitro dysgu a chynnig adborth i’r plant bob tro a hefyd derbyn adborth o’r addysgu er mwyn gwneud y newidiadau arwyddocaol i sicrhau bod y plant yn elwa o’r dysgu (Hattie, 2012). Dywed Hattie (2012) bod llawer o wersi ddim yn mynd fel y cynlluniwyd gan yr athrawon felly dyma pam y mae’n bwysig i gael y sgiliau datrys problemau, bod yn hyblyg ac yn gallu addasu byrfyfyr. Cytuna Kleikmann et al., (2013) gyda’r hyn a ddywed Hattie (2012). Dywed fod profiad dysgu ei hun ddim yn ddigon a bod sawl astudiaeth yn awgrymu fod angen cyplysu’r profiad dysgu gydag adlewyrchiad meddylgar gan athrawon ar eu harfer a hefyd rhyngweithio anffurfiol rhwng cydweithwyr gyda chyfleoedd i ddysgu’n fwriadol (Kleikmann et al., 2013). Cefnoga Muijs & Reynolds (2017) hyn gan ddatgan bod asesu amrywiol yn hynod o bwysig yn cynnwys asesu cyfoedion.
[bookmark: _Hlk533190717]Ymhellach, amlyga Orgoványi-Gajdos (2016) pa mor sylfaenol ydy o i athrawon datrys problemau.  Y rheswm am hyn yw oherwydd bod athrawon yn wynebu llawer o heriau ar lefelau gwahanol yn ddyddiol fydd yn gofyn am 
“careful analysis of each situation, choice of objectives, development and monitoring of suitable learning opportunities, evaluation of their impact on students’ achievement, responsiveness to student’ learning needs and a personal or collective reflection on the whole process” (OECD, 2005: 99 dyfynwyd yn Orgoványi-Gajdos 2016).
Dengys tystiolaeth yn ôl William (2016) fod gwybodaeth pwnc pedagogaidd Shulman (1986) yn bwysig ond nad yw ei effaith gymaint â disgwyliad y mwyafrif. Darganfyddodd Hill, Rowan a Ball (2005) fod plant o fewn ysgolion cynradd wedi’u haddysgu gan athrawon â gwybodaeth pwnc mathemateg gryf wedi gwneud mis yn fwy o gynnydd mewn blwyddyn na’r hyn a ddysgwyd gan athrawon gyda gwybodaeth pwnc mathemategol gwan (William, 2016).
Datblygwyd y Fframwaith i Ddysgu gan Charlotte Danielson (1996). Datblygwyd llawer o fframweithiau dros y blynyddoedd ond mae’r Fframwaith i Ddysgu wedi ymchwilio yn drwyadl ac yn fwy pwysig, profwyd bod cynnydd plant yn fwy sicr wrth gael eu haddysgu gan athrawon wedi’u graddio yn uchel ar y fframwaith (William, 2016). Mae’r fframwaith yn adnabod dwy gydran ar hugain sydd wedi’u grwpio mewn pedwar parth sef cynllunio a pharatoi, yr amgylchedd dosbarth, cyfarwyddid a chyfrifoldebau proffesiynol. Ymchwiliodd Siartin et al., (2011) i effaith y fframwaith ar blant. Amlygodd y canlyniadau o’r ymchwil bod parth dau a thri yn cael yr effaith mwyaf ar y plant sef yr amgylchedd dosbarth a chyfarwyddid. Serch hyn, nid oedd yr ymchwil yn dweud bod y parth cyntaf a’r olaf  yn llai pwysig, ond eu bod wedi cael llai o effaith yn unig ar y plant (William, 2016).

Dadansoddiad a gwerthusiad gwybodaeth pwnc personol 
Aeth fy mhrofiad cyntaf PAP yn dda iawn a dysgais lawer yn fy amser fel myfyriwr. Roedd yr athrawes ddosbarth yn gefnogol iawn ac roedd hi’n barod i ateb unrhyw gwestiynau. Roedd arfer yr athrawes ddosbarth yn dda iawn, dysgais lawer o bethau defnyddiol wrthi, fe oedd gwybodaeth pwnc yr athrawes dosbarth yn dda iawn ac roedd ganddi lawer o syniadau gwahanol i gadw diddordeb a chwilfrydedd y plant o fewn tasgau ffocws a gweithgareddau o fewn y ddarpariaeth barhaus. Fel nododd Coe et al., (2014), mae’n bwysig iawn fod gwybodaeth pwnc yr athrawes yn dda fel bod y plant yn elwa ac yn gallu llwyddo i’r gorau a gallant.
Yn ystod yr wythnos arsylwi, roedd y plant yn dod i ddiwedd eu thema am y tymor sef ‘Enfys Trydan.’ Yn fy wythnos gyntaf o addysgu seiliwyd y gwersi ar dân gwyllt a Diwali. Dechreuwyd y plant ei thema newydd  sef ‘Pan af i Gysgu’ yn fy ail wythnos o addysgu. Dechreuais drwy lunio map meddwl gyda’r plant gan ffocysu ar yr hyn roeddent yn dymuno ei ddysgu trwy gydol y thema (gweler atodiad 1).  Anogir hyn gan yr Athro Donaldson (2015) a hybwyd y pwysigrwydd o ddisgyblion i gwrdd â’r pedwar diben (Llywodraeth Cymru, 2015).
Drwy hyn roedd plant yn cael rhan ganolog yn eu dysg ac yn gallu rhannu syniadau a diddordebau gan gymryd balchder yn eu gwaith eu hun, a datblygu hyder y plant hefyd. Wrth ystyried y pedwar diben wrth gynllunio golygir bod plant yn gallu bod yn llwyddiannus iawn mewn bywyd (Llywodraeth Cymru, 2015). Trwy gydol y tymor anelwyd at  gyflawni pob peth oedd ar y map meddwl. Crëwyd taith ddysgu ar gyfer y profiad wrth wneud arddangosfa yn y dosbarth (gweler atodiad 2). Sicrhawyd bod yr arddangosfa yn dangos gwaith a lluniau’r plant yn ymgymryd rhan yn y gwersi. Wrth arddangos gwaith y plant mae hyn yn rhoi’r cyfle i’r plant deimlo’n falch dros waith eu hun a hybu hyder y plant (Charlesworth, 2005). Datganodd Tassoni (2002) bod arddangos gwaith plant yn annog iddynt wneud fwy o waith o fewn y dosbarth. Dywed Tassoni (2002) nad taclusrwydd sydd yn bwysig ond arddangos ymdrechion y plant sydd bwysicaf.
Ffodus iawn oeddwn i gael dosbarth mawr iawn gyda llawer o wahanol ardaloedd ynddo ac ardal allanol dda hefyd. Safleoedd yr ardal allanol tu allan i’r dosbarth, roedd hyn yn dda gan ei bod yn rhoi’r cyfle i mi wneud defnydd ohonynt ar gyfer y plant i sicrhau ei bod nhw’n elwa o wahanol brofiadau. Cyfeirir hyn at fframwaith y cyfnod sylfaen:
‘Dylai plant gael cyfleoedd i ddatblygu eu sgiliau, eu gwybodaeth a’u dealltwriaeth drwy: darpariaeth barhaus wedi’i chyfoethogi a gweithgareddau â ffocws mewn amgylcheddau dysgu a geir dan do ac yn yr awyr agored’ (Llywodraeth Cymru, 2015).

Wrth gynllunio canolbwyntir ar wneud y fwyaf o’r ddarpariaeth barhaus i’r plant a sicrhau bod gweithgareddau yn yr awyr agored ar gyfer y plant. Dywed Porter (2018) bod ymchwil yn dangos bod dysgu yn yr awyr agored yn cynyddu hyder, iechyd a lles emosiynol, ymddygiad positif a llawer mwy.
Pwysigrwydd yw bod plant yn cael y cyfle i ddysgu yn yr awyr agored wrth edrych ar y dystiolaeth yma, mae yna lawer o ffactorau pwysig yma yn enwedig yn ein byd heddiw, mae nifer o blant yn dioddef o broblemau iechyd a meddwl, ac mae’r amser a dreulir ganddynt yn yr awyr agored a’r amrywiaeth o brofiadau a gant wedi lleihau.  Ar gyfartaledd mae 50% o blant yn yr ysgol gynradd heb gael y profiad o wneud castell tywod ar y traeth (Porter, 2018). I ddiwallu hyn gwnes i’r mwyaf o ddefnyddio’r ardal allanol yn ystod fy amser yno.
O‘r cychwyn sicrheais fod naws y dosbarth yn gadarnhaol. Trafodwyd ei bod yn iawn i wneud camgymeriadau oherwydd dyna sut y dysgwn. Hefyd, pwysleisiwyd  pwysigrwydd cefnogi cyfoedion o fewn y dosbarth a chynnig cymorth os oedd angen arnynt (Hattie, 2012). Cefnoga hyn argymhellion yr Athro Donaldson (2015). Dywed bod “addysgu a dysgu da yn hybu cydweithio” (Donaldson, 2015). Wrth gynllunio gwersi ystyriais bob cyfle i’r disgyblion weithio fesul pâr neu mewn grwpiau wrth gyflawni tasgau ffocws neu weithgareddau yn y ddarpariaeth barhaus gan hybu cyfathrebu rhwng y disgyblion a sicrhau eu bod nhw’n gallu cydweithio gydag eraill. Pwysig yw datblygu’r sgiliau yma o’r cychwyn fel bod y plant yn gyfarwydd ac yn dod yn fwy hyderus wrth weithio gydag eraill a dysgu oddi wrth eraill. Dengys tystiolaeth bod gwaith pâr o fewn y dosbarth bod disgyblion sydd â gallu uchel yn gallu bod yn effeithiol o helpu’r disgyblion sydd â gallu isel (Watkins, 2005).  
Gwnes sicrhau fy mod i’n dewis elfen o rifedd, llythrennedd a chymhwysedd digidol ym mhob gwers a addysgais. Cysylltir hyn ag argymhellion yr Athro Donaldson (2015) a’r pwysigrwydd o sicrhau cyfrifoldebau trawsgwricwlaidd yn cynnwys y tair elfen yma.
Y diwrnod cyntaf a addysgwyd, y dasg oedd ffurfio brawddegau gan ddefnyddio ansoddeiriau. Yn gyntaf, gwnes i’r dasg ffocws gyda’r grŵp mwyaf galluog. Esboniwyd y dasg iddynt a’u gadael i ysgrifennu yn annibynnol. Trwy gydol y dasg, cynigiais gymorth os oedd angen arnynt.  Roedd y plant i gyd ar wahanol gamau ac roedd hi’n galed cadw lan gyda chwe phlentyn. Gofynnodd y plant gwestiynau gwahanol ar yr un pryd felly roedd ymateb i bob plentyn ar yr un pryd yn her. Ar ôl i’r grŵp yma orffen newidiais fy arfer gyda’r ail grŵp i wneud yn siŵr bod y gweithgaredd yn mynd yn well y tro yma. Gwnes y dasg gam wrth gam gyda’r plant fel eu bod nhw i gyd ar yr un lefel ac fel fy mod i’n gallu helpu’r plant ar y cyd a’r dysgwyr yn cefnogi ei gilydd. Fe wnaeth y plant yma elwa gan fy mod i’n gallu rhoi’r cymorth iddynt ar yr unfan. Wrth i’r plant fod ar yr un cam, golygir hyn i fod nhw’n gallu helpu’i chyfoedion hefyd.
Cysylltir hyn â’r  Pedwarawd Gwybodaeth (Rowland et al, 2013). Y cam gyntaf yw gwybodaeth sylfaen yr athrawes. Gyda’r dasg yma roeddwn i’n ymwybodol iawn o’r hyn oedd angen addysgu i’r plant a pha derminoleg oedd angen defnyddio wrth arwain y dasg. Gyda’r camau ‘trawsnewid’ a’r ‘cysylltu’ modelwyd ac eglurwyd ar ddechrau’r dasg a ddefnyddiwyd cysylltiadau rhwng gwahanol gysyniadau, syniadau a phrosesau er mwyn iddynt ddeall beth sydd oedd angen gwneud i gwblhau’r dasg. Gyda’r cynllun wrth gefn, gwnes wirio fy nghynllun yn syth pan sylweddolais ddiffygion yn fy arfer gyda’r grŵp cyntaf, penderfynwyd gwneud hyn i sicrhau dysgu effeithiol (Rowland et al, 2003).
Wrth gynnig adborth canmolodd y mentor dosbarth fy mod i wedi gwneud yn dda yn enwedig yn fy ngwers gyntaf ac oedd yr arfer o feddwl ar y cyd a newid arfer yn syth i wneud yn siŵr bod y plant yn elwa o’r dasg ac fel fy mod i’n gallu rhoi cymorth i’r disgyblion i gyd yn yr un ffordd. Ym mhob gwers sicrhawyd fy mod i’n hadnabod os oedd rhywbeth yn mynd yn anghywir neu os oedd y plant yn gallu elwa yn fwy na beth oeddent. Datblygwyd yr arfer da o wers i wers. Ystyrir hefyd budd o weithio gyda phlant  ag anghenion addysgol arbennig ac anableddau am chwe blynedd cyn cychwyn ar y cwrs. Gwnes ddatblygu llawer o sgiliau yn ystod y cyfnod yma. 
Cynlluniwyd gwersi ar gyfer Diwali ar gyfer yr wythnos gyntaf o addysgu. Pan ddywedodd yr athrawes hyn doedd dim syniad gen i beth oedd Diwali. Teimlwyd yn anobeithiol oherwydd doeddwn i ddim wedi hyd yn oed clywed y gair Diwali o’r blaen. Y noson honno, ymchwiliais ar y rhyngrwyd ac ar ôl darllen i fyny ar y pwnc fe wnes i edrych ar y rhyngrwyd am syniadau gwersi. Gan ddod o hyd i bwynt pŵer ar Hwb oedd yn addas ar gyfer y plant yn fy nosbarth. Gan ystyried argymhelliad Donaldson (2015) parthed cymhwysedd digidol, penderfynwyd defnyddio’r pwynt pŵer yn fy nghyflwyniad fel fy mod i’n defnyddio’r elfen cymhwysedd digidol yn drawsgwricwlaidd wrth ryngweithio ar gwestiynau yn ymwneud â’r pwynt pŵer Diwali (Donaldson, 2015). Yn anffodus, ni weithiodd y pwynt pŵer. Fe wnes i ddechrau fynd yn ofidus oherwydd doeddwn i ddim yn hyderus i ddweud y stori wrth y plant ar gydsyniad fy hun. Fodd bynnag, darganfyddais stori arall ar y rhyngrwyd oedd yn addas ar gyfer y plant a dal yn gyswllt a’r cwestiynau, roedd y stori yn dda ond gan fy mod yn darllen hon am y tro cyntaf ar y cyd gyda’r plant nid oeddwn yn gallu bod yn hyderus iawn wrth ei ddarllen. Cyfeirir hyn at y cam gyntaf o’r Pedwarawd Gwybodaeth oherwydd doedd fy ngwybodaeth sylfaen ar Diwali ddim o safon uchel a doeddwn i ddim yn hyderus i ddweud y stori ar gydsyniad fy hun er wnes i ymchwil ar y testun. Er hyn sicrheais fy mod i wedi dod o hyd i stori addas ar gyfer y plant er mwyn llwyddo i gwblhau nod y wers (Rowland et al, 2003).
Stori’r thema oedd Elen Benfelen a’r tair arth, fe wnaeth y plant gweithgaredd mesur o fewn y dosbarth, roedd yn rhaid iddynt fesur gwely, cadair a phowlen y tair arth gan ddefnyddio gwrthrych eirth, roedd yna 3 wahanol faint o eirth o fewn y bocs oedd y plant yn defnyddio. Fe wnaeth y plant mwynhau hyn gan ei bod yn weledol. Mesurwyd y plant gan ddefnyddio’r eirth fwyaf o faint. Wrth iddynt fesur roedd angen atgoffa’r plant bod dechrau a diwedd i fesuriad oherwydd fe wnaeth rhai gwneud yn anghywir gan ddechrau ar y canol a mesur at un ochr. Wrth fynd i’r bocs am yr eirth roedd llawer o’r plant yn defnyddio’r eirth bach yn lle’r rhai mawr, fe wnes i esbonio bod angen defnyddio eirth yr un faint i sicrhau ei bod yn fesuriad teg a sut fydd defnyddio gwahanol feintiau yn effeithio ar y mesuriadau. Cysylltir hyn ag ymchwil Siartin et al., (2011) a’r effaith o gyfarwyddo’r plant o fewn gwersi.
Sicrheais fy mod i’n cynllunio yn drylwyr bob tro gyda digon o amser yn sbâr rhag ofn oedd angen newid unrhyw beth cyn y wers ac er mwyn i’r athrawes ddosbarth i wirio’r cynlluniau. Wrth gynllunio gwnes i feddwl am unrhyw adnoddau cefnogol oedd angen er mwyn cwblhau’r dasg i’r safon gorau ac i hybu dealltwriaeth y plant. Sicrheais fy mod wedi cydosod popeth yn barod cyn cychwyn bob gwers gan sicrhau bod y plant yn gallu dechrau yn syth a chanolbwyntio o’r funud gyntaf. Dywed Grigg (2010) bod cynllunio o flaen llaw yn gwella ymddygiad y plant. Cytunir yn llwyr gyda hyn oherwydd ymatebodd y plant yn dda iawn wrth i mi fod yn barod cyn iddynt ddechrau’r wers (Grigg, 2010). 
Ar ddechrau fy mhrofiad, roeddwn i’n anghofio defnyddio strategaethau asesu ar gyfer dysgu ym mhob gwers. Gwelwyd hyn yn broblem gan nad oedd y plant yn gallu adfyfyrio a gwerthuso’u gwaith o ganlyniad. Datblygwyd yr arfer o ddefnyddio strategaeth asesu ar gyfer dysgu ar ôl bob tasg a addysgwyd. Wrth wneud hyn wnaeth y plant tueddu ddweud bod nhw’n deall bob tro hyd yn oed os oeddent nhw wedi gweld yn anodd cwblhau’r dasg. Oherwydd hyn, fe wnes i ddechrau atgoffa’r plant o fewn bob cyflwyniad gwers bod angen iddynt feddwl yn fanwl cyn iddynt wneud strategaeth asesu ar gyfer dysgu i sicrhau bod y canlyniad yn wir i waith y plant. Roedd asesu cyfoedion yn ffordd well gan fod y plant yn dueddol o roi canlyniad mwy cywir ar gyfer gwaith ei chyfoedion felly defnyddiais i’r ffordd yma ambell i waith hefyd yn y clo (Llywodraeth Cymru, 2013).
Sicrheais fy mod i’n hadfyfyrio ar unwaith trwy gydol fy ngwersi gan newid ffordd o addysgu neu newid adnoddau’r wers er mwyn sicrhau bod y plant yn elwa gymaint y gallent o’r profiad (Brookfield, 2017). Datblygwyd llawer o hyder wrth i’r amser fynd ymlaen. Wrth edrych ar atodiadau 3 a 4, gwelwyd bod pob elfen wedi gwella yn yr Adolygiad Diwedd Wythnos o’r wythnos gyntaf i’r wythnos olaf wrth gymryd adborth yr athrawes ddosbarth a sicrhau fy mod i’n gweithredu ar beth bynnag oedd angen i a gwella fy arfer.

[bookmark: _GoBack]Casgliad
I gloi, bellach gwerthfawrogir pa mor bwysig yw’r berthynas rhwng gwybodaeth pwnc athro a dysgu ac addysgu effeithiol yn yr ysgol gynradd. Mae plant yn elwa yn fawr iawn wrth i’r athrawes ddosbarth gael gwybodaeth pwnc da (Coe et al., 2014). Trafodir o fewn yr aseiniad am wybodaeth am gynnwys pedagogaidd, fe wnaeth fy ngwybodaeth am gynnwys pedagogaidd datblygu llawer iawn o fewn y cyfnod o brofiad addysgu proffesiynol cyntaf. Sicrhawyd bod fy ngwybodaeth pwnc o lefel dda wrth adolygu yn aml a dysgu sgiliau newydd erbyn diwedd y cyfnod. Roedd yna wellhad arwyddocaol o ddechrau’r cyfnod i’r diwedd, fel y soniwyd yn flaenorol ac fe wnaeth fy safonau o addysgu cynyddu. Deliwyd gyda llawer o sefyllfaoedd gwahanol yn yr ystafell ddosbarth ac fe wnes i ddelio gyda’r sefyllfaoedd hynny yn naturiol erbyn y diwedd (Shulman, 1987). Y camau datblygu nesaf fydd i adolygu’r cwricwlwm a fframweithiau Cyfnod Allweddol 2 er mwyn sicrhau fy mod i’n ymwybodol ohonynt cyn fy mhrofiad nesaf. Adfyfyriwyd yn aml hefyd i sicrhau bod fy ngwybodaeth pwnc yn gryf i wneud yn sicr bod y disgyblion yn elwa o fy addysgu. Fel myfyriwr fyddaf yn wynebu heriau yn y dyfodol pan fyddaf yn cael swydd oherwydd fydd y cwricwlwm newydd yn swyddogol ar draws Cymru erbyn 2022 felly bydd yn rhaid i ddiweddaru gwybodaeth pwnc yn gyson o achos hyn o’i gymharu â’r cwricwlwm sydd yn swyddogol ar hyn o bryd. Fodd bynnag, gall hyn parhau i newid felly bydd yn rhaid bod yn ymwybodol o’r newidiadau gall ddigwydd i’r cwricwlwm.

